CELEX: 32018D0703
Language: el
Date: 2018-05-08 00:00:00
Title: Εκτελεστική απόφαση (ΕΕ) 2018/703 της Επιτροπής, της 8ης Μαΐου 2018, σχετικά με τη συμφωνία της τιμής μονάδας στη ζώνη χρέωσης της Ελβετίας για το 2015, το 2016 και το 2018 βάσει του άρθρου 17 του εκτελεστικού κανονισμού (ΕΕ) αριθ. 391/2013 [κοινοποιηθείσα υπό τον αριθμό C(2018) 2726] (Κείμενο που παρουσιάζει ενδιαφέρον για τον ΕΟΧ )

14.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 118/16
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/703 ΤΗΣ ΕΠΙΤΡΟΠΉΣ
   της 8ης Μαΐου 2018
   σχετικά με τη συμφωνία της τιμής μονάδας στη ζώνη χρέωσης της Ελβετίας για το 2015, το 2016 και το 2018 βάσει του άρθρου 17 του εκτελεστικού κανονισμού (ΕΕ) αριθ. 391/2013
   
      
         [κοινοποιηθείσα υπό τον αριθμό C(2018) 2726]
      
   
   (Τα κείμενα στη γαλλική, τη γερμανική και την ιταλική γλώσσα είναι τα μόνα αυθεντικά)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συμφωνία αεροπορικών μεταφορών μεταξύ της Ευρωπαϊκής Κοινότητας και της Ελβετικής Συνομοσπονδίας («συμφωνία») (1),
   Έχοντας υπόψη τον κανονισμό (ΕΚ) αριθ. 550/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, σχετικά με την παροχή υπηρεσιών αεροναυτιλίας στο πλαίσιο του Ενιαίου Ευρωπαϊκού Ουρανού («κανονισμός για την παροχή υπηρεσιών») (2), και ιδίως το άρθρο 16 παράγραφος 1, και τον εκτελεστικό κανονισμό (ΕΕ) αριθ. 391/2013 της Επιτροπής, της 3ης Μαΐου 2013, για τον καθορισμό κοινού συστήματος χρέωσης των αεροναυτιλιακών υπηρεσιών (3), και ιδίως το άρθρο 17 παράγραφος 1 στοιχείο δ),
   Εκτιμώντας τα ακόλουθα:
   
               (1)
            
            
               Ο εκτελεστικός κανονισμός (ΕΕ) αριθ. 391/2013 καθορίζει κοινό σύστημα χρέωσης των αεροναυτιλιακών υπηρεσιών. Το κοινό σύστημα χρέωσης αποτελεί αναπόσπαστο στοιχείο για την επίτευξη των στόχων του μηχανισμού επιδόσεων, όπως ορίζεται στο άρθρο 11 του κανονισμού (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου (4) και στον εκτελεστικό κανονισμό (ΕΕ) αριθ. 390/2013 της Επιτροπής (5).
            
         
               (2)
            
            
               Η εκτελεστική απόφαση 2014/132/ΕΕ της Επιτροπής (6) καθορίζει τους στόχους επιδόσεων σε κλίμακα Ένωσης, καθώς και στόχο οικονομικής απόδοσης των υπηρεσιών αεροναυτιλίας κατά τη διαδρομή εκφραζόμενο σε καθορισμένο κόστος μονάδας για την παροχή των εν λόγω υπηρεσιών, για τη δεύτερη περίοδο αναφοράς, η οποία καλύπτει τα έτη από το 2015 έως και το 2019.
            
         
               (3)
            
            
               Βάσει του άρθρου 17 παράγραφος 1 στοιχεία β) και γ) του εκτελεστικού κανονισμού (ΕΕ) αριθ. 391/2013, η Επιτροπή πρέπει να αξιολογήσει τις τιμές μονάδας στις ζώνες χρέωσης για το 2015 που έχουν υποβάλει τα κράτη μέλη στην Επιτροπή έως την 1η Ιουνίου 2014, καθώς και τις τιμές μονάδας στις ζώνες χρέωσης για το 2016 που έχουν υποβληθεί στην Επιτροπή έως την 1η Ιουνίου 2015, σύμφωνα με τις απαιτήσεις του άρθρου 9 παράγραφοι 1 και 2 του εν λόγω κανονισμού. Κατά την εν λόγω αξιολόγηση ελέγχεται εάν οι συγκεκριμένες τιμές μονάδας είναι σύμφωνες με τους εκτελεστικούς κανονισμούς (ΕΕ) αριθ. 390/2013 και (ΕΕ) αριθ. 391/2013.
            
         
               (4)
            
            
               Η Επιτροπή πραγματοποίησε αξιολόγηση των τιμών μονάδας με τη στήριξη της μονάδας επανεξέτασης των επιδόσεων του Eurocontrol και της κεντρικής υπηρεσίας τελών διαδρομής του Eurocontrol, χρησιμοποιώντας τα δεδομένα και τα πρόσθετα στοιχεία που διαβίβασαν τα κράτη μέλη και η Ελβετία έως την 1η Νοεμβρίου 2017.
            
         
               (5)
            
            
               Οι στόχοι επιδόσεων του λειτουργικού τμήματος FABEC δεν θεωρήθηκαν συμβατοί με τους στόχους επιδόσεων σε κλίμακα Ένωσης, επομένως, με την εκτελεστική απόφαση (ΕΕ) 2016/421 της Επιτροπής (7) κρίθηκε ότι οι τιμές μονάδας στη ζώνη χρέωσης της Ελβετίας για το 2015 και το 2016 δεν ήταν σύμφωνες.
            
         
               (6)
            
            
               Όσον αφορά το λειτουργικό τμήμα εναέριου χώρου Κεντρικής Ευρώπης (FABEC), στις 30 Ιανουαρίου 2017 η Ελβετία υπέβαλε αναθεωρημένους στόχους επιδόσεων, βάσει διορθωτικών μέτρων, κατά περίπτωση, μεταξύ άλλων, στο κύριο πεδίο επιδόσεων της οικονομικής απόδοσης για τη δεύτερη περίοδο αναφοράς. Με βάση τα προαναφερόμενα υποβληθέντα στοιχεία, η Επιτροπή αποφάνθηκε με την εκτελεστική απόφαση (ΕΕ) 2017/552 της Επιτροπής (8) ότι οι εν λόγω στόχοι συνάδουν με τους στόχους επιδόσεων σε κλίμακα Ένωσης. Ως εκ τούτου, η εκτελεστική απόφαση (ΕΕ) 2016/421 θα πρέπει να καταργηθεί.
            
         
               (7)
            
            
               Με βάση την αξιολόγηση των τιμών μονάδας και τη συμμόρφωση των στόχων επιδόσεων του λειτουργικού τμήματος FABEC, η Επιτροπή διαπίστωσε ότι, σύμφωνα με το άρθρο 17 παράγραφος 1 στοιχείο δ) του εκτελεστικού κανονισμού (ΕΕ) αριθ. 391/2013, οι τιμές μονάδας στις ζώνες χρέωσης τελών διαδρομής για το 2015, το 2016 και το 2018 που υπέβαλε η Ελβετία είναι σύμφωνες με τους εκτελεστικούς κανονισμούς (ΕΕ) αριθ. 390/2013 και (ΕΕ) αριθ. 391/2013.
            
         
               (8)
            
            
               Η διαπίστωση και η κοινοποίηση ότι οι τιμές μονάδας στις ζώνες χρέωσης είναι σύμφωνες με τους εκτελεστικούς κανονισμούς (ΕΕ) αριθ. 390/2013 και (ΕΕ) αριθ. 391/2013 πραγματοποιούνται με την επιφύλαξη του άρθρου 16 του κανονισμού (ΕΚ) αριθ. 550/2004.
            
         
               (9)
            
            
               Σύμφωνα με το τελευταίο εδάφιο του άρθρου 17 παράγραφος 1, οι τιμές μονάδας καθορίζονται στο εθνικό νόμισμα. Συνεπώς, οι τιμές μονάδας που περιέχονται στην παρούσα απόφαση εκφράζονται σε ελβετικά φράγκα.
            
         
               (10)
            
            
               Η Επιτροπή πραγματοποίησε διαβουλεύσεις με την Ελβετία σχετικά με την παρούσα απόφαση, σύμφωνα με το άρθρο 19 παράγραφος 2 της συμφωνίας,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η τιμή μονάδας 118,97 για το 2015, η τιμή μονάδας 113,69 για το 2016 και η τιμή μονάδας 113,00 για το 2018 στη ζώνη χρέωσης τελών διαδρομής της Ελβετίας είναι σύμφωνες με τους εκτελεστικούς κανονισμούς (ΕΕ) αριθ. 390/2013 και (ΕΕ) αριθ. 391/2013.
   Άρθρο 2
   Η εκτελεστική απόφαση (ΕΕ) 2016/421 καταργείται.
   Άρθρο 3
   Η παρούσα απόφαση απευθύνεται στην Ελβετική Συνομοσπονδία.
   
      Βρυξέλλες, 8 Μαΐου 2018.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 114 της 30.4.2002, σ. 73.
   
      (2)  ΕΕ L 96 της 31.3.2004, σ. 10.
   
      (3)  ΕΕ L 128 της 9.5.2013, σ. 31.
   
      (4)  Κανονισμός (ΕΚ) αριθ. 549/2004 του Ευρωπαϊκού Κοινοβουλίου και του Συμβουλίου, της 10ης Μαρτίου 2004, για τη χάραξη του πλαισίου για τη δημιουργία του Ενιαίου Ευρωπαϊκού Ουρανού (κανονισμός-πλαίσιο) (ΕΕ L 196 της 31.3.2004, σ. 1).
   
      (5)  Εκτελεστικός κανονισμός (ΕΕ) αριθ. 390/2013 της Επιτροπής, της 3ης Μαΐου 2013, για καθορισμό μηχανισμού επιδόσεων των υπηρεσιών αεροναυτιλίας και των λειτουργιών δικτύου, ΕΕ L 128 της 9.5.2013, σ. 1.
   
      (6)  Εκτελεστική απόφαση 2014/132/ΕΕ της Επιτροπής, της 11ης Μαρτίου 2014, σχετικά με τον καθορισμό στόχων επιδόσεων σε κλίμακα Ευρωπαϊκής Ένωσης για το δίκτυο διαχείρισης της εναέριας κυκλοφορίας και τα όρια έγκαιρης προειδοποίησης για τη δεύτερη περίοδο αναφοράς 2015-2019 (ΕΕ L 71 της 12.3.2014, σ. 20).
   
      (7)  Εκτελεστική απόφαση (ΕΕ) 2016/421 της Επιτροπής, της 18ης Μαρτίου 2016, σχετικά με τη μη συμφωνία των τιμών μονάδας στη ζώνη χρέωσης της Ελβετίας για το 2015 και το 2016 βάσει του άρθρου 17 του εκτελεστικού κανονισμού (ΕΕ) αριθ. 391/2013 (ΕΕ L 75 της 22.3.2016, σ. 66).
   
      (8)  Εκτελεστική απόφαση (ΕΕ) 2017/552 της Επιτροπής, της 22ας Μαρτίου 2017, σχετικά με τη συνοχή των στόχων όσον αφορά τα κύρια πεδία επιδόσεων της χωρητικότητας και της οικονομικής αποδοτικότητας περιλαμβανόμενων στο αναθεωρημένο σχέδιο λειτουργικού τμήματος εναέριου χώρου που υπέβαλε η Ελβετία, δυνάμει του κανονισμού (ΕΚ) αριθ. 549/2004, με τους στόχους επιδόσεων σε κλίμακα Ένωσης για τη δεύτερη περίοδο αναφοράς (ΕΕ L 79 της 24.3.2017, σ. 8).